Valentino čelí žalobe pre $207 miliónov za porušenie nájomnej zmluvy a poškodenie priestoru
Začiatkom roku 2020 sa značka Valentino začala súdiť so spoločnosťou 693 Fifth Owner, prenajímateľom obchodných priestorov na luxusnej ulici Piatej avenue na newyorskom Manhattane o predčasné vypovedanie nájomnej zmluvy.
Značka, ktorá na spomínanej adrese obývala štyri poschodia, chcela ukončiť prenájom vzhľadom na straty, ktoré pocítila v dôsledku pandémie. Sudca však ich žiadosť zmietol zo stola.
Na oplátku teraz prenajímateľ týchto priestorov žaluje značku za to, že chcela skôr ukončiť nájomnú zmluvu a nechala prenajímané priestory v strašnom stave. Od spoločnosti Valentino požadujú $207 miliónov, čo je suma za celé obdobie trvania nájmu, ktoré sa má podľa uzavretej nájomnej zmluvy skončiť v júli 2029. Spoločnosť Valentino ale tieto priestory opustila už v decembri. Prenajímateľ požaduje aj náhradu škody vo výške $12,9 miliónov za poškodenie priestorov a úhradu nákladov na rekonštrukciu mramorových panelov z benátskeho prírodného materiálu terrazzo.
V zamietnutej žiadosti o odstúpenie od 16-ročného nájmu značka Valentino argumentuje: "Súčasná sociálna a ekonomická situácia, plná obmedzení súvisiacich s pandémiou COVID-19, poznačená nedostatkom dôvery spotrebiteľov a prevládajúcou obavou z patrónovania "nepodstatných" luxusných maloobchodných butikov, výrazne sťažila podnikanie spoločnosti Valentino, ktoré sa napokon stalo nerealizovateľné a dlhodobo nefunkčné."
Advokáti na oboch stranách sa k súdnemu sporu zatiaľ nevyjadrili. A aký je váš pohľad na argumenty značky Valentino?
Zdroj: DailyMail